

Gasilci so popoldne pri pregledu Ljubljanice na območju Vevč našli truplo, vendar trenutno ni mogoče potrditi, ali so našli truplo pogrešanega, so sporočili s Policijske uprave Ljubljana.

Študenta iz Italije Davida Marana, ki je začasno prebival na Poljanski v Ljubljani, pogrešajo od 25. marca, ko so ga prijatelji nazadnje videli na Kersnikovi. Oblečen je bil v temno zeleno jakno z napisom Napapini in obut v rjave čevlje, na glavi pa je nosil črno volneno kapo.

V iskalni akciji so sodelovali gasilci, potapljači, brodarska društva in ribiške družine.

Policisti so končali ogled in odredili sodno obdukcijo trupla. Pri tem nadaljujejo zbiranje obvestil, o ugotovitvah pa bodo obvestili pristojno tožilstvo, so naknadno sporočili s policije.